《白云亭》
宋代·吴与

高城顿崇冈，上与白云遇。昔贤此登临，怀古得佳句。

结亭自何人，岁月更已屡。古篆仅存名，颓檐飒将仆。

我来访遗踪，环赏惬幽趣。鸠工扶垫隉，选木换隳蠹。

津梁五道人，悉力愿相赴。经营未终月，突兀见翚翥。

英英苍梧云，朝莫此屯聚。时从南山来，倏向高岩去。

去来本无心，虚亭日新故。因之望故乡，更识亲闱处。

南山互牵情，凭阑目空注。

作者简介：漳州漳浦人，字可权。神宗元丰五年进士。历馀干令、通判潮州，官至广南东路提点刑狱。家藏书三万余卷。郑樵称其藏本为最善。